钦定古今图书集成/理学汇编/文学典/第200卷 > 《题赵戣诗卷》前人
## 钦定古今图书集成/理学汇编/文学典/第200卷 > 《题赵戣诗卷》前人

歙郡赵君寄余诗五卷，五七言亦宗晚唐，然稍超脱，
不为句律所缚。歌行中悲愤慷慨，苦硬老辣者，乃似
卢仝、刘义。或曰：“古人之作，由情性而发。后人之作，以
气力相雄而已。”余曰：“不然。夫太湖灵壁，玲珑可爱，而
匡庐、雁荡，拔起万仞，紫翠扫空；山矾水仙，幽澹见赏，
而乔松古柏，绝无芳艳。直以槎牙突兀为奇尔。”君益
勉之。情性人之所同，气力君之所独，独者难彊，而同
者易至也。